หุ้นปิดบวก 4.62 จุด แนวโน้มไปต่อรับศก.โลกฟื้น-สภาพคล่องสูง
หุ้นไทย วันที่ 5 พ.ย.62 ดัชนีปิดตลาดที่ระดับ 1,626.87 จุด เพิ่มขึ้น 4.62 จุด (+0.28%) มูลค่าการซื้อขาย 59,165.68 ล้านบาท
5 พ.ย. 2562

หุ้นไทย วันที่ 5 พ.ย.62 ดัชนีปิดตลาดที่ระดับ 1,626.87 จุด เพิ่มขึ้น 4.62 จุด (+0.28%) มูลค่าการซื้อขาย 59,165.68 ล้านบาท 
นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยปรับตัวขึ้นต่อ แม้เผชิญแรงขายทำกำไรระหว่างทางหลังจากปรับขึ้นทดสอบแนวต้านบริเวณ 1,625-1,630 จุด แต่การขายทำกำไรไม่ได้กดดัชนีลงไปต่ำกว่าแนวรับ 1,617 จุด 
สำหรับทิศทางตลาดหุ้น บล.ยูโอบี เคย์เฮียน ฯ มองว่ายังเป็นขาขึ้นตามตลาดหุ้นทั่วโลก จากแนวโน้มเศรษฐกิจโลกที่ดีขึ้น โดยเฉพาะหากสหรัฐและจีนสามารถบรรลุข้อตกลงทางการค้าระหว่างกันได้ อีกทั้งธนาคารกลางหลายประเทศดำเนินนโยบายการเงินผ่อนคลายทั้งในสหรัฐและยุโรป ส่งผลให้สภาพคล่องในตลาดอยู่ในระดับสูง
นอกจากนี้ ตัวเลขภาคการผลิตของจีน ไต้หวัน และเกาหลีใต้ เริ่มมีสัญญาณการฟื้นตัวจากระดับต่ำสุดในช่วง 2-3 เดือนก่อน ทำให้เริ่มเห็นสัญญาณการฟื้นตัวของเศรษฐกิจโลก
อย่างไรก็ดี แม้สภาพคล่องตลาดโลกจะอยู่ในระดับสูง แต่ก็ยังไม่เห็นการเข้าซื้อสุทธิของต่างชาติในตลาดหุ้นไทยมากนัก เพราะเงินทุนไหลเข้าส่วนใหญ่เข้าไปในตลาดตราสารหนี้ เนื่องจากเสถียรภาพทางการเงินของไทยดีมาก โดยเฉพาะการเกินดุลบัญชีเดินสะพัดในระดับสูงทำให้ภาพทางด้านตลาดตราสารหนี้ของไทยมีความแข็งแกร่ง เมื่อเทียบกับตลาดหุ้นไทยที่ผลประกอบการของบจ.ยังไม่แข็งแกร่ง โดยนับตั้งแต่ต้นปีถูกปรับประมาณการลงราว 16% อย่างไรก็ตาม การที่สภาพคล่องในตลาดสูงก็จะช่วยจำกัดความเสี่ยงทางลงของตลาดหุ้นไทยได้บ้าง
แนวโน้มการซื้อขายวันพรุ่งนี้ (6 พ.ย.) ให้แนวรับที่ระดับ 1,617 จุด และแนวต้านที่ 1,630-1,640 จุด ขณะที่มองการประชุมคณะกรรมการนโยบายการเงิน (กนง.) วันพรุ่งนี้คาดว่าจะปรับลดอัตราดอกเบี้ยนโยบายลงจะเป็นภาพบวกต่อตลาด เพราะจะช่วยกระตุ้นเศรษฐกิจของประเทศ 
5 หลักทรัพย์ที่มีมูลค่าการซื้อขายสูงสุด
CPALL มูลค่าการซื้อขาย 3,205.02 ล้านบาท ปิดที่ 79.25 บาท เพิ่มขึ้น 1.25 บาท
PTT มูลค่าการซื้อขาย 2,487.16 ล้านบาท ปิดที่ 45.75 บาท เพิ่มขึ้น 0.25 บาท
KBANK มูลค่าการซื้อขาย 2,343.95 ล้านบาท ปิดที่ 146.00 บาท เพิ่มขึ้น 3.50 บาท
AOT มูลค่าการซื้อขาย 2,116.43 ล้านบาท ปิดที่ 79.25 บาท ลดลง 0.75 บาท
GULF มูลค่าการซื้อขาย 1,842.39 ล้านบาท ปิดที่ 175.00 บาท เพิ่มขึ้น 3.00 บาท